Salut i Peix | Oceans i salut humana
La salut d’una persona depèn en part d’una dieta equilibrada i per això l’alimentació i la salut humana interaccionen constantment.
WEB SALUT I PEIX
La mar ens proporciona aliments saludables rics en àcids grassos omega-3 que contribueixen a prevenir determinades malalties. Els àcids grassos omega 3 són un tipus de lípids que trobem a tots els animals marins i les algues (macroalgues i fitoplàncton), bàsicament en forma d’àcid docosahexaenoic (DHA) i d’àcid eicosapentaenoic (EPA), així com també en alguns vegetals terrestres (com la soja, les olives, la grana de lli i les nous) en forma d’àcid alfa-linolènic (ALA). Els omega 3 DHA i EPA pertanyen a la categoria dels àcids grassos poliinsaturats de cadena llarga (en anglès PUFAs) mentre que l’omega 3 ALA pertany a la categoria dels àcids grassos poliinsaturats de cadena curta.
Anxoves Foto: Sílvia Vila i Dolors Ferrer
Els àcids grassos omega 3 DHA i EPA són essencials pel cós humà. El nostre cos no els pot sintetitzar i per tant els hem d’incorporar a través de la dieta. La seva ingesta a través dels productes del mar és en general beneficiosa per a la salut humana. Tot i què també podem obtenir aquests àcids grassos omega 3 DHA i EPA a través d’alguns vegetals terrestres (en forma d’ALA), l’eficàcia no és la mateixa. El cos humà pot convertir els àcids grassos ALA dels vegetals terrestres consumits en EPA i DHA, però la conversió és molt limitada en el cas dels DHA i això resulta finalment en uns nivells de DHA al cos humà inferiors als que haguéssim obtingut amb la ingesta directa de peix o algues del mar. Tot i els beneficis dels àcids grassos omega 3, els metges i nutricionistes sovint alerten que la dieta que segueixen actualment moltes persones no incorpora les quantitats idònies d’omega 3.
Amb tot, els productes pesquers també poden produir alguns problemes de salut per la presència de determinats contaminants, paràsits i biotoxines. Globalment, menjar peix té més beneficis que riscos per a la nostra salut, tot i què per això aquests darrers han d’estar ben estudiats i controlats.
Malgrat tot, diferents factors relacionats amb l'activitat humana com la sobrepesca, la contaminació i el canvi climàtic estan fent desaparèixer els beneficis procedents del mar i augmentant els riscos. Cal mantenir uns ecosistemes marins sans per a què aquests puguin continuar aportant aspectes positius per la nostra salut. Per tot això és important mantenir la mar i els seus recursos pesquers en bon estat. Com que la nostra salut depèn de la del mar, és important protegir els ecosistemes marins i la seva biodiversitat. MAR SANA, GENT SANA!